Komission asetus (EY) N:o 1577/2003, annettu 8 päivänä syyskuuta 2003, neuvoston asetuksesta (EY) N:o 1251/1999 poikkeamisesta eräiden yhteisön alueiden tuottajille markkinointivuodeksi 2003/2004 myönnettävien tiettyjen peltokasvien pinta-alatukien ja kesannointitukien osalta



Virallinen lehti nro L 225 , 09/09/2003 s. 0003 - 0004



Komission asetus (EY) N:o 1577/2003, annettu 8 päivänä syyskuuta 2003, neuvoston asetuksesta (EY) N:o 1251/1999 poikkeamisesta eräiden yhteisön alueiden tuottajille markkinointivuodeksi 2003/2004 myönnettävien tiettyjen peltokasvien pinta-alatukien ja kesannointitukien osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999(1), sellaisena kuin se on viimeksi muutettuna asetuksella (EY) N:o 1038/2001(2), ja erityisesti sen 9 artiklan toisen alakohdan neljännen luetelmakohdan, sekä katsoo seuraavaa: (1) Asetuksen (EY) N:o 1251/1999 8 artiklan 1 kohdassa säädetään, että pinta-alatuet maksetaan sadonkorjuuta seuraavasta 16 päivästä marraskuuta alkaen. (2) Eräät yhteisön alueet ovat kärsineet poikkeuksellisista sääoloista vuonna 2003. Tämän poikkeuksellisen tilanteen vuoksi tosiasiallinen keskimääräinen tuotto on poikkeuksellisen alhainen. (3) Tilanteen vuoksi tuottajilla on vakavia taloudellisia vaikeuksia. (4) Eräiden yhteisön alueiden ja budjettitilanteen vuoksi on syytä antaa kyseessä oleville jäsenvaltioille lupa maksaa 16 päivästä lokakuuta 2003 alkaen enintään 50 prosenttia ennakkoa markkinointivuodeksi 2003/2004 myönnettävistä peltokasvien pinta-alatuista ja kesannointituista. (5) Toimenpiteiden kiireellisyyden vuoksi tämän asetuksen on syytä tulla voimaan viipymättä. (6) Tässä asetuksessa säädetyt toimenpiteet ovat viljan hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Poiketen siitä, mitä asetuksen (EY) N:o 1251/1999 8 artiklan 1 kohdassa säädetään, liitteessä mainittujen jäsenvaltioiden tai niiden alueiden tuottajille voidaan 16 päivästä lokakuuta 2003 alkaen myöntää markkinointivuodeksi 2003/2004 ennakkoa, joka on enintään 50 prosenttia peltokasvien pinta-alatuista ja kesannointituista. 2. Edellä 1 kohdassa tarkoitettu ennakko voidaan maksaa ainoastaan, jos kyseessä olevan tuottajan on todettu olevan maksupäivänä tukikelpoinen. 3. Edellä 1 kohdassa tarkoitetun ennakon saaneiden tuottajien lopullisen pinta-alatuen laskemista varten toimivaltaisen viranomaisen on otettava huomioon a) tuottajan tukikelpoisen pinta-alan mahdollinen väheneminen, b) tämän asetuksen mukaisesti myönnetyt ennakot. 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä syyskuuta 2003. Komission puolesta Franz Fischler Komission jäsen (1) EYVL L 160, 26.6.1999, s. 12. (2) EYVL L 145, 31.5.2001, s. 16. LIITE Ranska: Luettelo kyseessä olevista departementeista 01 AIN 03 ALLIER 04 ALPES-DE-HAUTE-PROVENCE 05 HAUTES-ALPES 07 ARDÈCHE 09 ARIÈGE 11 AUDE 12 AVEYRON 13 BOUCHES-DU-RHÔNE 15 CANTAL 16 CHARENTE 17 CHARENTE-MARITIME 18 CHER 19 CORRÈZE 21 CÔTE-D'OR 23 CREUSE 24 DORDOGNE 25 DOUBS 26 DRÔME 28 EURE-ET-LOIRE 30 GARD 31 HAUTE-GARONNE 32 GERS 36 INDRE 37 INDRE-ET-LOIRE 38 ISÈRE 39 JURA 40 LANDES 41 LOIR-ET-CHER 42 LOIRE 43 HAUTE-LOIRE 44 LOIRE-ATLANTIQUE 45 LOIRET 46 LOT 47 LOT-ET-GARONNE 48 LOZÈRE 49 MAINE-ET-LOIRE 52 HAUTE-MARNE 54 MEURTHE-ET-MOSELLE 55 MEUSE 57 MOSELLE 58 NIÈVRE 63 PUY-DE-DÔME 64 PYRÉNÉES-ATLANTIQUES 65 HAUTES-PYRÉNÉES 67 BAS-RHIN 68 HAUT-RHIN 69 RHÔNE 70 HAUTE-SAÔNE 71 SAÔNE-ET-LOIRE 73 SAVOIE 74 HAUTE-SAVOIE 79 DEUX-SÈVRES 81 TARN 82 TARN-ET-GARONNE 83 VAR 84 VAUCLUSE 85 VENDÉE 86 VIENNE 87 HAUTE-VIENNE 88 VOSGES 89 YONNE 90 TERRITOIRE DE BELFORT Kaikki Italian, Alankomaiden, Portugalin, Saksan ja Espanjan alueet